2010/0326 (COD)

COMUNICARE A COMISIEI CĂTRE PARLAMENTUL EUROPEAN în conformitate cu articolul 294 alineatul (6) din Tratatul privind funcţionarea Uniunii Europene privind

poziția Consiliului în ceea ce privește adoptarea unei comunicări a Comisiei către Parlamentul European în conformitate cu articolul 294 alineatul (6) din Tratatul privind funcționarea Uniunii Europene referitoare la poziția adoptată de Consiliu în primă lectură cu privire la adoptarea unei directive a Parlamentului European și a Consiliului de modificare a Directivei 2000/75/CE în ceea ce privește vaccinarea împotriva febrei catarale ovine

1. CONTEXT

Data transmiterii propunerii către Parlamentul European și către Consiliu (document COM (2010 (666/CE] final – (COD): 2010/0326 | 15 noiembrie 2010 |

Data avizului Comitetului Economic și Social European: | 15 martie 2011 |

Data poziției Parlamentului European în primă lectură: | 7 aprilie 2011 |

Data adoptării poziției Consiliului: | 15 decembrie 2011 |

La 15 noiembrie 2010, Comisia a transmis organului legislativ o propunere de directivă a Consiliului de modificare a Directivei 2000/75/CE[1] în ceea ce privește vaccinarea împotriva bolii limbii albastre [COM(2010)666], o boală a rumegătoarelor (vite, oi, capre) care a cauzat pierderi economice majore în UE în ultimul deceniu. Propunerea Comisiei are ca temei juridic Directiva 92/119/CEE a Consiliului din 17 decembrie 1992 de stabilire a măsurilor comunitare generale de combatere a unor boli la animale, precum și a măsurilor specifice împotriva bolii veziculoase a porcului[2], în special articolul 15 a doua liniuță.

Pe parcursul discuțiilor în Consiliu, niciun stat membru nu a ridicat obiecții la textul propunerii atunci când acesta a fost supus discuțiilor tehnice în cadrul reuniunii șefilor serviciilor veterinare și a consilierilor atașați pentru agricultură, care a avut loc la 13 ianuarie 2011. Coreper a recunoscut în unanimitate caracterul urgent al acestei probleme și a adoptat, fără dezbateri, poziția statelor membre la 26 ianuarie 2011. Președintele Coreper a transmis Parlamentului European propunerea Comisiei prin scrisoarea din data de 26 ianuarie 2011, însoțită de o propunere ca, în conformitate cu procedura legislativă ordinară, colegislatorii să modifice temeiul său juridic, care să devină articolul 43 alineatul (2) din TFUE. De asemenea, Coreper a invitat Parlamentul să soluționeze această problemă de urgență pentru a respecta termenele propunerii Comisiei.

Parlamentul European a adoptat avizul său în primă lectură la 7 aprilie 2011. Comisia nu și-a modificat propunerea în urma primei lecturi. Consiliul și-a afirmat deja sprijinul pentru măsurile propuse de către Comisie și este, de asemenea, pregătit să sprijine modificările minore adoptate de Parlamentul European.

Problema orizontală a tabelelor de corespondență face în prezent obiectul unui acord interinstituțional, aprobat în cadrul Consiliului Competitivitate la 29 septembrie 2011 și de către Conferința președinților Parlamentului European la 20 octombrie 2011.

Consiliul a adoptat o poziție în primă lectură la 15 decembrie, în vederea unui posibil acord timpuriu în a doua lectură.

Avizul Comitetului Economic și Social a fost adoptat la 15 martie 2011 (NAT/512). Raportorul este dl Ludvík Jírovec.

2. OBIECTIVUL PROPUNERII COMISIEI

Obiectivul propunerii Comisiei este de a oferi o mai mare flexibilitate vaccinării împotriva bolii limbii albastre, pentru a permite vaccinarea animalelor și în afara zonelor supuse unor restricții referitoare la circulația animalelor.

Prin urmare, propunerea Comisiei modifică Directiva 2000/75/CE a Consiliului. Articolul 5 este modificat astfel încât autoritățile competente să permită vaccinarea împotriva bolii limbii albastre, sub rezerva unei evaluări a riscurilor specifice. Modificarea articolului 8 alineatul (2) litera (b) din Directiva 2000/75/CE va prevedea că nu se va efectua nicio vaccinare cu vaccinuri „cu virus viu atenuat modificat” în zona de supraveghere. Mai mult, propunerea prevede modificarea articolului 10 alineatul (2) din directivă, în sensul ca interdicția instituită în prezent împotriva oricărei vaccinări în zona de supraveghere să fie limitată la vaccinarea cu vaccinuri „cu virus viu atenuat modificat”; se permite astfel vaccinarea cu „vaccinurile inactivate”, care sunt mai sigure.

În plus, propunerea Comisiei prevede ca, atunci când statele membre adoptă dispozițiile menționate mai sus, acestea să comunice Comisiei textele acestor acte, precum și un tabel de corespondență între aceste dispoziții și directivă.

3 . OBSERVAțII CU PRIVIRE LA POZIțIA CONSILIULUI

Poziția Consiliului este în sensul că articolul 43 alineatul (2) din TFUE ar trebui să constituie temeiul juridic în locul celui propus de Comisie, întrucât Tratatul de la Lisabona a introdus aplicabilitatea procedurii legislative ordinare propunerilor formulate în temeiul articolului 43. Comisia nu are obiecții cu privire la această modificare a temeiului juridic.

De vreme ce Consiliul este de acord cu posibilitatea vaccinării împotriva bolii limbii albastre și în afara zonelor supuse unor restricții privind circulația animalelor, în conformitate cu propunerea Comisiei, Comisia sprijină poziția Consiliului.

Ținând cont de întârzierile în adoptarea propunerii cauzate de dezbaterile interinstituționale privind tabelele de corespondență, Consiliul intenționează să amâne datele propuse de adoptare și publicare a legilor, regulamentelor și dispozițiilor administrative naționale necesare pentru a se conforma prezentei directive și datele propuse de aplicare a acestor dispoziții. Comisia acceptă această amânare, care rămâne compatibilă cu următorul sezon de vaccinare.

Consiliul se opune solicitării unui tabel de corespondență aferent prezentei propuneri. Având în vedere numărul limitat de modificări propuse ale unei directive existente, transpuse în legislația națională de un deceniu, ceea ce are ca rezultat controlul facil al transpunerii acestora, Comisia poate accepta neintroducerea niciunei dispoziții cu privire la tabelele de corespondență în prezenta directivă.

Parlamentul European a propus modificări ale propunerii, în principal modificarea temeiului juridic în articolul 43 alineatul (2) și introducerea unor noi date de punere în aplicare pentru a se asigura executarea în timp util, pentru sezonul de vaccinare. Niciuna dintre aceste modificări nu a dat naștere la controverse. Cu toate acestea, dezbaterile interinstituționale referitoare la tabelele de corespondență au împiedicat realizarea de progrese cu privire la propunere.

4. CONCLUZIE

Comisia salută poziția Consiliului în primă lectură, care deschide calea spre un acord timpuriu în a doua lectură.

[1] Directiva 2000/75/CE a Consiliului din 20 noiembrie 2000 de stabilire a dispozițiilor specifice privind măsurile de combatere și de eradicare a febrei catarale ovine (JO L 327, 22.12.2000, p. 74).

[2] JO L 62, 15.3.1993, p. 69.